**Suspectat de iubire**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Degetele mele, herghelii de iarbă,

Au brodat năvalnic frumuseţea vieţii,

Dintr-un râu de gheaţă au putut să soarbă

Izvorul iubirii, cum au zis profeţii.

Fluturând prin neguri am adus lumina

Şi-am cules pe gene lacrimile grele,

Ca un geniu-al milei, celui ce suspină

I-am dat cerul, luna şi-un pogon de stele.

La apus de veacuri, florile rănite

Răsări-vor numai de sunt printre voi

Suflete-nsetate şi neprihănite

Ce vor mântuirea ca pe-un dar de soi.

Astăzi, o instanţă crudă şi nedreaptă

M-a închis în cuşca pentru inculpaţi.

Cu privirea aspră, judele aşteaptă

Să-şi înceapă vorba falşii avocaţi.

Hârâind astmatic un bătrân m-acuză

C-am întors la viaţă tot ce-i putregai

Dăruind iubirea ca pe-o calauză

Către poarta sfântă ce duce spre rai.

Altă robă neagră arată spre mine

Şi cu glas de tunet strigă-acuzator

C-am aprins făclia chemării divine

Şi-am vorbit de pace ca un salvator.

Freamătul se iscă cu puteri de viscol

Printre magistraţii cu părul de scai,

Zidurile-mi ţipă că sunt în pericol

Şi deschid complice ochi de mucegai.

Sfidătoarea curte şuşoteşte tainic

Aruncând privirea ca un fulger rece

Către-a mea făptură, ce priveşte paşnic

Fără-a înţelege ce se pregăteşte.

"Care-mi este vina? mă revolt deodată,

Tribunal al morţii, de ce-s judecat?"

"Ai sădit o floare în lumea ciudată.

De iubire, astăzi, tu esti suspectat!"

Mă cuprinde-n braţe tăcerea sinistră

Şi pe buze-mi pune sărutul de foc,

Într-un colţ, o rază cu privirea tristă

Se stinge chircită dispărând pe loc.

Stau drept în picioare, cu fruntea senină,

În priviri am cerul şi zâmbesc curat:

"Dragă adunare, inima mi-e plină

De iubire, astăzi, da, sunt vinovat!"

11.02.2016